CONVENI DE COL·LABORACIÓ ENTRE L’AGÈNCIA CATALANA DE L’AIGUA, EL CONSELL COMARCAL DEL MARESME, ELS AJUNTAMENTS DE PALAFOLLS, MALGRAT, SANTA SUSANNA, PINEDA, CALELLA, SANT POL, CANET, SANT ISCLE, SANT CEBRIÀ, ARENYS DE MAR I ARENYS DE MUNT, PER A L’EXECUCIÓ DE LES OBRES COMPLEMENTÀRIES A LA INSTAL·LACIÓ DE TRACTAMENT D’AIGUA MARINA AL DELTA DE LA TORDERA
 
Barcelona, a 15 d’octubre de 2002
 
REUNITS
D’una banda, el Sr. Ramon Espadaler i Parcerisas, Conseller de Medi Ambient de la Generalitat de Catalunya, qui actua en ús de les facultats que li atorga l’article 12 de la Llei 13/1989, de 14 de desembre, d’organització, procediment i règim jurídic de l’administració de la Generalitat de Catalunya i
La Sra. Marta Lacambra i Puig, Directora de l’AGÈNCIA CATALANA DE L’AIGUA, entitat de dret públic adscrita al Departament de Medi Ambient de la Generalitat de Catalunya, actuant en la representació que ostenta en virtut dels articles 19.13 de la Llei 25/1998, de 31 de desembre, de mesures administratives, fiscals i d’adaptació a l’euro, i 17 del Decret 125/1999, de 4 de maig, d’aprovació dels Estatuts de l’Agència Catalana de l’Aigua.

De l’altra, el Sr. Josep Jo i Munné, President del CONSELL COMARCAL DEL MARESME, en virtut de les facultats que li atribueix l’article 14 de la Llei 6/1987, de 4 d’abril, d’organització comarcal de Catalunya, habilitat per acord de l’òrgan de govern del consell.
 
I de l’altra, el Sr. Valentí Agustí, alcalde de L’AJUNTAMENT DE PALAFOLLS, la Sra. Conxita Campoy, alcaldessa de L’AJUNTAMENT DE MALGRAT, el Sr. Joan Campolier, Alcalde de L’AJUNTAMENT DE SANTA SUSANNA, el Sr. Joan Morell, Alcalde de L’AJUNTAMENT DE PINEDA, el Sr. Josep Basart, Alcalde de L’AJUNTAMENT DE CALELLA, el Sr. Francesc Pomès, Alcalde de L’AJUNTAMENT DE SANT POL, el Sr. Joaquim Mas, Alcalde de L’AJUNTAMENT DE CANET, el Sr. Eduard Turon, Alcalde de L’AJUNTAMENT DE SANT ISCLE, el Sr. Jaume Borrell, Alcalde de L’AJUNTAMENT DE SANT CEBRIÀ, el Sr. Joaquim Ponsarnau, Alcalde de L’AJUNTAMENT D’ARENYS DE MAR, el Sr. Andreu Majó, Alcalde de L’AJUNTAMENT D’ARENYS DE MUNT, tots ells actuant en ús de les atribucions que els hi confereix l’article 21 de la Llei 7/1985, de 2 d’abril, Reguladora de les Bases del Règim Local, i en habilitació de l’acord del plenari de les respectives Corporacions locals.

Totes les parts es reconeixen, en la representació en què actuen, la capacitat legal necessària per a la formalització del present conveni, i a tal efecte

EXPOSEN
 
I.- Mitjançant Resolució de data 17 de maig de 2000, l’ACA va acordar la incoació d’ofici de l’expedient per a fixar el règim d’explotació de l’aqüífer al·luvial del riu Tordera a l’objecte d’aturar la seva progressiva degradació. En la sessió núm. 9 del Consell d’Administració de l’ACA de 5 d’octubre de 2000, s’acordà l’establiment del règim d’explotació de l’aqüífer al·luvial del riu Tordera, a l’empara dels articles 53 i 91 de la Llei d’Aigües (LA) –actuals 55 i 91 del text refós de la Llei d’Aigües-, per així exigir-ho la disponibilitat del recurs. Aquest règim d’explotació s’aplica a l’àmbit definit pels apartats 4 i 9 de l’annex 1 del Decret 328/1988, d’11 d’octubre, pel qual s'estableixen normes de protecció i addicionals en matèria de procediment en relació amb diversos aqüífers de Catalunya. 

En la sessió núm. 12 del Consell d’Administració de l’ACA d’11 de gener de 2001, s’acordà l’adopció d’aquelles mesures urgents necessàries per tal de donar solució al problema de la progressió de la intrusió marina dels aqüífer del delta del riu Tordera cap a l’interior, atès que afectaven als pous de les empreses subministradores d’aigua. D’altra banda, en el Consell d’Administració núm. 17, de data 7 de juny de 2001, es va acordar l’adopció d’altres mesures de caire urgent en l’àmbit territorial de la conca de la Tordera, dirigides a condicionar i limitar l’ús del domini públic hidràulic per a garantir la seva explotació racional, de conformitat amb l’art. 53.2 LA. Aquestes mesures consisteixen en l’establiment d’una moratòria per a la tramitació de les sol·licituds d’autorització de noves extraccions d’aigua per a qualsevol ús i d’extracció d’àrids (incloses les sol·licituds en tràmit), imposició d’obligacions diverses als titulars d’aprofitaments d’aigua sobre sistemes de control dels cabals captats, etc. 

Així mateix, pel que fa a la gestió, l’acord que aprova l’establiment del règim d’explotació de l’aqüífer, preveu expressament la constitució de la comunitat d’usuaris, en els termes previstos per l’article 2 del Decret 328/1988 esmentat, segons el qual, els titulars d’aprofitaments d’aigües subterrànies o d’aiguaneixos que pertanyen a cadascuna de les unitats hidrogeològiques delimitades a l’annex 1, estan obligats a constituir-se en comunitat d’usuaris. 
En aquest marc, l’òrgan de govern de l’ACA també ha acordat elaborar un model de gestió integrada que inclogui les normes d’explotació dels aqüífers de la Tordera, possibilitant la declaració de sobreexplotació de l’aqüífer, d’acord amb allò establert a l’article 54 de la Llei d’Aigües. 

Les mesures anteriors, adoptades com a conseqüència de la progressió de la intrusió marina dels aqüífers de la Tordera i de la seva contaminació, demostren que existeix un dèficit de recursos subterranis, que prové del desequilibri entre el conjunt de les extraccions i els recursos que ha afectat greument als pous més propers a la costa, destinats als abastaments d’aigua. 

Finalment, cal ressaltar que el Consell d’Administració de l’Agència Catalana de l’Aigua, en la sessió 32, de 25 de juliol de 2002, va aprovar la incoació del procediment de declaració de sobreexplotació de l’aqüífer, de conformitat amb l’article 56 del Text Refós de la Llei d’Aigües i 171 i següents del Reglament de Domini Públic Hidràulic, el que implica la constitució forçosa de la Comunitat d’Usuaris de l’aqüífer.  

II.- Correspon a l’Agència Catalana de l’Aigua la determinació de la política d’abastament i la coordinació de les administracions competents en la matèria, així com la promoció i l’execució, si escau, de les actuacions de política hidrològica que són necessàries per a pal·liar els dèficits i els desequilibris que hi ha a Catalunya. Davant la necessitat ineludible i imperiosa d’obtenir nous recursos, fins i tot procedents de fonts alternatives a les actualment existents, i d’aturar la progressiva degradació de l’aqüífer per preservar-ne els existents, l’Agència Catalana de l'Aigua va projectar, per resoldre aquesta situació, la construcció d’una instal·lació de tractament d’aigua marina als termes municipals de Blanes, Malgrat de Mar, Tordera i Palafolls, que permetrà obtenir inicialment uns recursos de 10 hm3/any i contribuir a superar la situació de dèficit hídric exposada, substituint cabals actualment captats de l’aqüífer i donant així compliment a les previsions del Pla Hidrològic de les Conques Internes de Catalunya. 
 
III.- Els Ajuntaments signataris, en virtut de la Llei Reguladora de les Bases de Règim Local i de la Llei Municipal i de Règim Local de Catalunya, tenen atribuïdes competències en matèria de subministrament d’aigua potable. Igualment, el Consell Comarcal del Maresme, de conformitat amb els seus Estatuts i amb el que disposa la Llei d’organització Comarcal de Catalunya i el Pla d’actuació comarcal, te atribuïdes funcions en matèria d’abastament, així com de  programació i gestió de serveis d’interès comú dels municipis del seu àmbit territorial, i específicament, les relatives a la captació, potabilització i subministrament en alta d’aigua potable.
 
IV. Mitjançant la Llei 10/2001, de 5 de juliol, la dessaladora de la conca de la Tordera va ser declarada obra d’interès general. 

V. Per a l’explotació de la instal·lació de tractament d’aigua marina al Delta de la Tordera, es formalitzà, en data 11 d’octubre de 2002, el conveni de col·laboració entre l’ACA, el Consell Comarcal del Maresme, el Consorci de la Costa Brava i l’Ajuntament de Blanes. 

VI. Considerant el marc competencial descrit, les entitats intervinents han acordat establir les condicions en què es desenvoluparan, en termes de col·laboració, les actuacions necessàries per a l’execució de les obres complementàries a la ITAM de la Tordera. A tal efecte i per deixar constància dels acords presos, subscriuen el present instrument de col·laboració, el qual es regeix per les següents, 

CLÀUSULES

Primera.- Objecte del conveni 
És objecte del present conveni articular la col·laboració entre les parts intervinents per a l’execució d’obres complementàries a la instal·lació de tractament d’aigua marina del delta de la Tordera, i la determinació de les condicions de la repercussió de la tarifa d’abastament en alta fixada en el conveni per a la seva explotació esmentat en l’expositiu V, en la tarifa de subministrament domiciliari.

Segona.- Compromisos de l’ACA
L’ACA es compromet a executar l’obra d’ampliació de la canonada general de transport de la xarxa d’abastament d’aigua en alta del Maresme Nord (Tram Palafolls - Santa Susanna) i a informar al Consell Comarcal del Maresme del seu desenvolupament. 

Així mateix, l’ACA atorgarà al Consell Comarcal del Maresme els fons necessaris per a la redacció del projecte de desdoblament de la canonada general d’abastament en alta al maresme Nord (Tram Santa Susanna-Arenys de Mar). Atenent al caràcter prioritari d’aquesta obra, l’ACA habilitarà la consignació pressupostària necessària per a la seva execució tant bon punt es disposi del projecte constructiu.

Tercera.- Compromisos del Consell Comarcal del Maresme 

El Consell Comarcal del Maresme redactarà el projecte de l’obra de desdoblament de la canonada general d’abastament en alta al maresme Nord (Tram Santa Susanna - Arenys de Mar).

Tanmateix, el Consell Comarcal del Maresme, havent donat la seva conformitat a la tarifa fixada en el conveni per a l’explotació de la ITAM de la Tordera de data 11 d’octubre de 2002 satisfarà transitòriament a l’ACA, mentre no es donin les circumstàncies que determina la clàusula segona del present conveni la tarifa de 0,04664 euros/m3 que actualment abona per l’aprofitament i tractament de l’aigua provinent de l’aqüífer, segons resulta de la memòria i estudi econòmic financer per a la determinació de les tarifes d’abastament.   

A aquests efectes, l’import de la tarifa establerta al conveni per a l’explotació de la ITAM de la Tordera es revisarà atenent a la durada de la concessió i incorporant les despeses que en resultin, des de l’1 de novembre de 2002, d’acord amb la següent fórmula:  

	                         180                 interessos legals dels N mesos                
T (€/m3) = 0,38851  x                  +     
                              	
 (180- N)     	           cabal mensual · (180- N)        

on:

N = Nombre de mesos transcorreguts des de l’inici de la concessió fins a fer efectius els compromisos recollits a la clàusula segona del present conveni.

Un cop entri en servei la canonada d’abastament en alta al Maresme Nord, es descomptarà de la liquidació de la tarifa establerta en el conveni per a l’explotació de la ITAM del Delta de la Tordera les quantitats transitòriament abonades pel consell comarcal per l’aprofitament i tractament de l’aigua provinent de l’aqüífer.

Quarta.- Compromisos dels Ajuntaments

Les administracions locals signatàries del present conveni donen la seva conformitat a la tarifa d’abastament en alta fixada en el conveni per a l’explotació de la ITAM de la Tordera (esmentat a l’expositiu V), i s’obliguen a fer les gestions oportunes davant les entitats subministradores per a la seva repercussió en la tarifa domiciliaria d’aigua potable. L’efectiva repercussió tindrà lloc quan es donin les següents circumstàncies:

a) Entri en servei la canonada general de transport de la xarxa d’abastament d’aigua en alta del Maresme Nord  (Tram Palafolls - Santa Susanna) 

b) S’aprovi tècnicament el projecte de desdoblament de la canonada general d’abastament en alta al maresme Nord (Tram Santa Susanna - Arenys de Mar) i s’habiliti la consignació pressupostària necessària per part de l’Agència Catalana de l’Aigua. 

Els Ajuntaments portaran a terme els estudis econòmics i realitzaran la tramitació administrativa necessària per a la revisió de la tarifa “en baixa” del servei de subministrament domiciliari d’aigua que resulti de la repercussió de la tarifa d’abastament en alta, la qual serà d’aplicació immediatament desprès  de 	que es donin les circumstàncies que assenyala aquesta clàusula. 

Cinquena.- Coordinació i seguiment de les actuacions
 
Les parts signants del conveni acorden posar els recursos tècnics i els mitjans necessaris per al desenvolupament del present conveni, i coordinar les actuacions a que es comprometen. Cada part signatària del conveni designarà un representant, els quals exerciran les funcions de Comissió mixta per al seguiment, la gestió, la interpretació, l’execució del conveni i la resolució dels problemes que puguin derivar-se en el seu desenvolupament. Així mateix correspondrà a la Comissió Mixta proposar les mesures adreçades a aconseguir l’estalvi i l’ús racional del recursos hídrics.

Sisena.- Vigència
 
El conveni es mantindrà en vigor fins la finalització de les obligacions que se’n derivin del mateix. 

Setena.- Extinció
El present conveni s’extingirà: 
a)      Per l’incompliment de les obligacions pactades.
b)      Per mutu acord entre les parts. 
Vuitena.- Règim jurídic
 
El present conveni té naturalesa administrativa i en la seva interpretació i desenvolupament regeix l’ordenament jurídic administratiu, amb expressa submissió de les parts a la jurisdicció contenciosa administrativa. 

I en prova de conformitat, signen el present conveni, en 13 exemplars i a un sol efecte, en el lloc i data assenyalats en l’encapçalament. 	

Sr. Ramon Espadaler i Parcerisas				Sra. Marta Lacambra i Puig
Conseller de Medi Ambient					Directora de l’Agència
								Catalana de l’Aigua

Sr. Josep Jo i Munné						Sra. Conxita Campoy
CONSELL COMARCAL DEL MARESME		AJUNTAMENT DE MALGRAT

Sr. Joan Campolier						Sr. Joan Morell
AJUNTAMENT DE SANTA SUSANNA 			AJUNTAMENT DE PINEDA

Sr. Josep Basart						Sr. Francesc Pomès
AJUNTAMENT DE CALELLA				AJUNTAMENT DE SANT POL

Sr. Joaquim Mas						Sr. Eduard Turon
AJUNTAMENT DE CANET 				AJUNTAMENT DE SANT ISCLE

Sr. Joaquim Ponsarnau					Sr. Andreu Majó
AJUNTAMENT D’ARENYS DE MAR                          AJUNTAMENT D’ARENYS DE MUNT

Sr. Jaume Borrell					Sr. Valentí Agustí
AJUNTAMENT DE SANT CEBRIÀ 			AJUNTAMENT DE PALAFOLLS